**Îmbrăţişarea iernii**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îmbrăţişarea iernii pe mine mă-ncălzeşte

Cu recea ei zăpadă, cu fulgii de romanţă,

Cu Moş Crăciun ce-n taină la mulţi copii soseşte,

Cu multa bucurie ce-o au când e vacanţă…

E-o suavă-mbrăţişare ce îmi aduce-aminte

De-a mea copilărie, când griji deloc n-aveam,

Tot ce-aveam eu a face era să fiu cuminte

Şi-atunci cadouri multe, că voi primi, ştiam…

Mă mir puţin acuma, când fiul meu îmi spune

C-aşteaptă ca nămeţii să cadă pic cu pic,

Căci zurgălăii mei parcă nu vor să sune

Cu-aceeaşi voioşie ce-aveau când eram mic.

Acum ştiu mult mai bine să fac om de zăpadă,

Dar cel ce-l făcea Tata era ca din poveşti!

Pe-al meu, copiii-aşteaptă în freamăt să îl vadă,

Ca pe un alb miracol făcut din stropi celeşti.

Şi-i caldă-mbrăţişarea din florile de gheaţă,

Fermecător pictate-n tabloul de pe geam,

Căci am o amintire precum un fir de aţă

Cu tine la fereastră - prin ele te ghiceam…

E-atât de blânda iarna şi-i caldă-mbrăţişarea,

Dar vine-un ger năpraznic din chiar lăuntrul meu

Când ştiu că pentru alţii imensă-i disperarea,

Căci iarna le aduce doar traiul cel mai greu…

Iar tu, copile dragă, ce n-ai părinţi sau rude,

Ce-aştepţi în sărăcie să vină Moş Crăciun,

De parcă-n goana-i oarbă strigarea ta n-aude,

Îmbrăţişarea iernii ţi-e, oare, lucru bun?

Îmbrăţişarea iernii pe tine te-ncălzeşte

Cu recea ei zăpadă, cu fulgii de romanţă,

Cu Moş Crăciun ce-n taină la mulţi copii soseşte,

Cu multa bucurie ce-o au când e vacanţă…?